रांची. रिम्स से चुराई बच्ची के साथ हजारीबाग की महिला गिरफ्तार। अपनी ही बेटी बेचने के इल्जाम से बची पांच बेटियाें की ये मां। साबित हुआ, एक मां अपनी बेटी को नहीं बेच सकती। चाहे बेटियां कितनी भी हों। चाहे मां कितनी ही गरीब हो।
पिठौरिया के चरदी गांव की उर्मिला ने 28 फरवरी को रिम्स में बेटी को जन्म दिया। अगली सुबह एक महिला झांसा देकर उसकी बच्ची को उठा ले गई, तो रिम्स के अफसर और कई आम लोग मां पर ही शक करने लगे। चार बेटियां पहले से हैं, तो पांचवीं को पैदा होते ही बेच डाला।भगवान ने अगले ही दिन उर्मिला की सुन ली। हजारीबाग में पदमा इलाके की पुलिस ने बच्ची बरामद कर ली। उसे चुराने में ईचाक के डुमरौन गांव की रुखसाना खातून पकड़ी गई है। ये वही महिला है, जो रिम्स के गायनी वार्ड में उर्मिला के साथ टहलते हुए बच्चे को खेलने के बहाने बाहर ले जाकर गायब हो गई।
नि:संतान रुखसाना को लोगों ने बच्ची के साथ देखा, तो पुलिस तक पहुंची बात
डुमरौन से रुखसाना 35 हजार रुपए लेकर गायब हुई थी तो पति ने पुलिस को खबर की। वह बच्ची के साथ लौटी तो पुलिस तक बात पहुंच गई। रिम्स से सीसीटीवी फुटेज मंगाया तो उसमें भी यही महिला थी।
बच्चा लेने के बाद उर्मिला ने कहा
इस औरत ने एक औरत के विश्वास को तोड़ा और ममता को चोट पहुंचाकर औरतों को बदनाम किया है। आज जीवन में एक सीख मिली है। किसी अनजान से दोस्ती नहीं करें। कोई बच्ची को खेलने के बहाने भी मांगता है तो उसपर वह कभी भरोसा नहीं करेगी। उसने दूसरे लोगों से भी अपील की है कि अपने बच्चों को कभी भी किसी अनजान व्यक्ति को नहीं दे।
जिंदगी भर शक करते कि मैंने ही अपनी बेटी बेची
डॉक्टर लोग तो मुझ पर ही शक कर रहे थे, मेरी चार बेटियां हैं तो क्या मैं पांचवीं को बेच देती... एक दिन में ही मेरी बच्ची मिल गई, वरना लोग जिंदगी भर शक करते कि मैंने ही अपनी बेटी बेची।
उर्मिला, बच्ची की मां
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva